La Llei 16/2005, de 27 de desembre, de la informació geogràfica i de l'Institut Cartogràfic de Catalunya, estableix que el Pla cartogràfic de Catalunya és l'instrument bàsic de la planificació cartogràfica i de la informació geogràfica relacionada de la Generalitat, i té per objecte la determinació dels objectius i la coordinació de les activitats cartogràfiques, la constitució i la millora permanent de la infraestructura d'informació geogràfica de Catalunya i l'aprofitament i la coordinació d'aquesta informació amb les polítiques públiques sectorials amb projecció territorial.
El Pla cartogràfic de Catalunya té el caràcter i compleix les funcions dels plans sectorials de coordinació previstos per la legislació municipal i de règim local, i té com a àmbit d'aplicació tot el territori de Catalunya.
L'objectiu principal d'aquest Decret és l'aprovació del Pla cartogràfic de Catalunya en els termes proposats per l'Institut Cartogràfic de Catalunya, amb l'informe previ favorable de la Comissió de Coordinació Cartogràfica de Catalunya.
Aquest Pla defineix i identifica els conjunts d'informació geogràfica que l'Administració de la Generalitat de Catalunya i l'Administració local de Catalunya produeixen i utilitzen, així com en determina l'estructura, la qualitat, la disponibilitat, la interoperabilitat, l'actualització i les condicions d'accés.
En l'elaboració d'aquest Decret han emès informe el Consell de Treball, Econòmic i Social de Catalunya i la Comissió de Govern Local.
Per tot això, a proposta del conseller de Política Territorial i Obres Públiques, i d'acord amb el Govern,
S'aprova el Pla cartogràfic de Catalunya.
El Pla cartogràfic de Catalunya conté:
Les bases generals d'actuació per programar, finançar i executar les activitats coordinades (annex 1).
El Catàleg dels conjunts d'informació geogràfica amb els objectius, les prioritats i els nivells mínims de qualitat, actualització, disponibilitat i interoperabilitat de l'activitat cartogràfica i d'informació geogràfica relacionada a càrrec de les administracions de Catalunya (annex 2).
L'anàlisi de la cartografia oficial disponible i del seu nivell de qualitat i actualitat (annex 3).
Les característiques bàsiques d'organització, funcionament i utilització de la Infraestructura d'Informació Geogràfica de Catalunya, específicament de la Infraestructura de Dades Espacials de Catalunya (annex 4).
La descripció de l'estat del Servei de Posicionament Geodèsic Integrat de Catalunya i la determinació de les seves línies de millora (annex 5).
Les mesures de foment i promoció dels serveis cartogràfics públics i privats i de la recerca, el desenvolupament tecnològic, la formació i la divulgació en l'àmbit cartogràfic (annex 6).
La relació d'ens locals i d'altres subjectes que duen a terme activitats cartogràfiques i d'informació geogràfica a Catalunya (annex 7).
Altres dades i estudis d'interès (annex 8).
3.1 El Pla cartogràfic de Catalunya té vigència indefinida.
3.2 En funció de la tecnologia i de l'evolució de les necessitats d'informació, la Comissió de Coordinació Cartogràfica de Catalunya anualment pot actualitzar els estudis i les dades dels annexos 2 a 8 del Pla.
Els annexos actualitzats s'han de fer públics al web de la Comissió de Coordinació Cartogràfica de Catalunya i, en el cas de l'annex 2, també s'ha de publicar al Diari Oficial de la Generalitat de Catalunya.
3.3 De conformitat amb l'article 30.2 del Decret 398/2006, de 24 d'octubre, pel qual s'aprova el Reglament de desplegament de la Llei 16/2005, de 27 de desembre, el Pla cartogràfic de Catalunya s'ha de revisar cada vuit anys.
4.1 Disposar la publicació d'aquest Decret d'aprovació del Pla, conjuntament amb les bases generals d'actuació per programar, finançar i executar les activitats coordinades i el Catàleg dels conjunts d'informació geogràfica (annexos 1 i 2, respectivament), al Diari Oficial de la Generalitat de Catalunya.
4.2 El contingut íntegre del Pla es pot consultar al web de la Comissió de Coordinació Cartogràfica de Catalunya [URL].
Bases generals d'actuació per programar, finançar i executar les activitats coordinades.
Catàleg dels conjunts d'informació geogràfica amb els objectius, les prioritats i els nivells mínims de qualitat, actualització, disponibilitat i interoperabilitat de l'activitat cartogràfica i d'informació geogràfica relacionada a càrrec de les administracions de Catalunya.
Anàlisi de la cartografia oficial disponible i del seu nivell de qualitat i actualitat.
Característiques bàsiques d'organització, funcionament i utilització de la Infraestructura d'Informació Geogràfica de Catalunya, específicament de la Infraestructura de Dades Espacials de Catalunya.
Descripció de l'estat del Servei de Posicionament Geodèsic Integrat de Catalunya i la determinació de les seves línies de millora.
Mesures de foment i promoció dels serveis cartogràfics públics i privats i de la recerca, el desenvolupament tecnològic, la formació i la divulgació en l'àmbit cartogràfic.
Relació d'ens locals i d'altres subjectes que duen a terme activitats cartogràfiques i d'informació geogràfica a Catalunya.
Altres dades i estudis d'interès.
Bases generals d'actuació per programar, finançar i executar les activitats coordinades
1.1 L'objecte d'aquest Pla és la definició i identificació dels conjunts d'informació geogràfica que l'Administració de la Generalitat de Catalunya i l'Administració local de Catalunya produeixen i utilitzen.
A aquest efecte, el Pla en determina l'estructura, la qualitat, la disponibilitat, la interoperabilitat, l'actualització i les condicions d'accés.
1.2 Els conjunts d'informació geogràfica de Catalunya a què es refereix aquest Pla són els que conté l'annex 2.
a) Dades geogràfiques: dades que descriuen la posició, la forma i els atributs dels fenòmens o entitats reals.
Les dades geogràfiques estan formades per dades espacials i dades temàtiques (de vegades també temporals).
b) Informació geogràfica: informació sobre entitats o fenòmens que tenen localització, sovint també extensió significativa, sobre la superfície terrestre.
c) Conjunt d'informació geogràfica: col·lecció de dades, en qualsevol estructura de dades espacials (a tall d'exemple, vectorial o raster), que formen una unitat operativa i d'emmagatzematge i que representen una o més classes d'entitats geogràfiques, relacionades o simplement reunides per afinitat temàtica, per coincidència geogràfica o per conveniència.
Segons l'estructura de dades i el format pot ser, entre d'altres, un fitxer, una part d'un fitxer o una col·lecció de fitxers.
Sovint s'anomena també base cartogràfica digital.
d) Geoinformació: informació que conté informació geogràfica.
e) Metadada o geometadada: descripció normalitzada dels conjunts d'informació geogràfica.
f) Model de dades: conjunt d'estructures i regles per mitjà de les quals s'organitzen i operen en un sistema d'informació les dades corresponents a la informació que constitueix la representació d'un univers determinat (per exemple, el model de dades relacional o, en el context del Sistema d'Informació Geogràfica, el model de dades raster).
Proporciona les estructures a partir de les quals es construeix el programari i, alhora, constitueix el patró de disseny de bases de dades, alfanumèriques o espacials, per organitzar la informació.
g) Model de representació: sistema que defineix la representació gràfica destinada a la visualització.
Suporta essencialment la definició i l'emmagatzematge de la geometria d'un cert nombre de propietats gràfiques (entre d'altres, color, gruix o capa) dels elements.
h) Geoservei: servei web que proporciona funcionalitat de sistema d'informació geogràfica i que, com qualsevol servei web, ha estat publicat de manera que pugui ser invocat mitjançant protocols estàndard des d'aplicacions o pàgines web de tercers.
i) Actualització: modificació d'unes dades per tal de reflectir els canvis esdevinguts en les entitats o fenòmens reals que aquestes representen des de la seva creació o darrera actualització.
j) Arxivament: generació sistemàtica de còpies dels conjunts d'informació geogràfica, emmagatzemades de manera permanent, amb finalitats de conservació, de seguretat o pel fet de no tenir un ús actual continuat.
k) Servei de transformació: servei destinat a la conversió de conjunts d'informació geogràfica.
l) Entitat responsable: ens jurídic que té responsabilitat en l'obtenció i/o el manteniment d'un conjunt de dades.
La Comissió de Coordinació Cartogràfica de Catalunya podrà precisar periòdicament les definicions dels termes utilitzats en aquesta base i procedir a les adaptacions que es fonamentin en els nous avenços tècnics, o bé basant-se en els termes fruit de la normalització produïda pels organismes competents en les matèries tractades, així com precisar la definició de nous termes quan el desplegament del Pla cartogràfic ho requereixi.
—3 Qualitat dels conjunts d'informació geogràfica
Les exigències mínimes de qualitat dels conjunts d'informació geogràfica i de les seves metadades correspondran a normes generalment establertes per organismes normalitzadors.
L'Institut Cartogràfic de Catalunya donarà suport a la normalització dels conjunts d'informació geogràfica i les seves metadades, en col·laboració amb l'entitat responsable competent en cada cas.
En qualsevol cas, es tindrà en compte l'estat de la tècnica i de la normalització en l'àmbit internacional.
Aquestes normes seran proposades a la Comissió de Coordinació Cartogràfica de Catalunya per a la seva aprovació i oficialització.
Les exigències qualitatives i tècniques aplicables als conjunts d'informació geogràfica i les seves metadades s'hauran de fixar de manera que facilitin un intercanvi senzill i la utilització més gran.
Les prescripcions per a l'exercici del dret d'accés als conjunts d'informació geogràfica han de tenir en compte les normes reconegudes en l'àmbit internacional o estatal en matèria d'informació geogràfica i metadades, de tal manera que siguin tècnicament possibles i raonables.
—5 Catàleg de conjunts d'informació geogràfica
Els conjunts d'informació geogràfica objecte d'aquest Pla es determinen mitjançant el Catàleg inclòs a l'annex 2.
El Catàleg conté les especificacions normatives següents:
a) Nom, identificador únic i grup de la classificació INSPIRE en què s'inscriu el conjunt d'informació geogràfica.
b) Administració, departament de la Generalitat (si escau) i entitat responsables.
c) Nivell d'autorització d'accés.
d) Periodicitat màxima aconsellable d'actualització.
A mesura que es vagi desplegant aquest Pla, i per acord de la Comissió de Coordinació Cartogràfica de Catalunya, s'aniran incorporant al Catàleg noves especificacions normatives, referides als models de dades, als models de representació, les metadades, els geoserveis, requeriments d'exactitud espacial, requeriments d'exactitud temàtica, requeriments d'actualització o d'altres que es considerin convenients.
Les noves especificacions es faran públiques a través dels mitjans de difusió habituals de la Comissió de Coordinació Cartogràfica de Catalunya.
L'entitat responsable, coordinadament amb l'Institut Cartogràfic de Catalunya, establirà en cada cas els continguts anteriors i els continguts futurs.
Les metadades dels conjunts d'informació geogràfica seguiran les normes dictades per la Infraestructura de Dades Espacials de Catalunya d'acord amb la Llei 16/2005, de 27 de desembre, de la informació geogràfica i de l'Institut Cartogràfic de Catalunya, i el Reglament de desplegament de la Llei 16/2005, aprovat pel Decret 398/2006, de 24 d'octubre, pel que fa a l'oficialitat i l'ús dels serveis cartogràfics i a les relacions interadministratives i a la planificació.
L'actualització i l'arxivament de les metadades s'efectuaran simultàniament als conjunts d'informació geogràfica a què estiguin referides.
Els criteris toponomàstics que cal traslladar als conjunts d'informació geogràfica continguts en aquest Pla en termes d'oficialitat i unicitat són els establerts per la Comissió de Coordinació Cartogràfica de Catalunya en coordinació amb la Comissió de Toponímia de Catalunya.
—8 Competència i determinació del mètode
Les entitats responsables de la implantació, actualització i gestió dels conjunts d'informació geogràfica inclosos en el Catàleg són aquelles a les quals l'ordenament jurídic atribueix les competències en cada matèria.
En absència de les especificacions normatives corresponents, la responsabilitat recau en l'entitat responsable que figura a l'annex 2, i la Comissió de Coordinació Cartogràfica de Catalunya podrà actuar subsidiàriament si així ho determina.
S'evitaran, en tots els casos, les duplicacions en la implantació i actualització dels conjunts d'informació geogràfica.
L'elecció dels mètodes d'implantació i actualització dels conjunts d'informació geogràfica és competència de l'entitat responsable de cada conjunt d'informació geogràfica.
En tot cas, s'hauran de complir les especificacions normatives establertes, d'acord amb criteris d'eficàcia i eficiència.
L'entitat responsable encarregada de la implantació i actualització dels conjunts d'informació geogràfica ha de garantir-ne la disponibilitat en el temps conservant la informació de manera permanent, segura i durable.
L'actualització dels conjunts d'informació geogràfica comporta guardar els històrics.
Per als conjunts d'informació geogràfica continguts en aquest Pla, la Comissió de Coordinació Cartogràfica de Catalunya determinarà les modalitats d'arxivament i la modalitat i la periodicitat del seu registre històric.
D'altra banda, la Comissió de Coordinació Cartogràfica de Catalunya determinarà periòdicament els criteris de caducitat dels conjunts d'informació geogràfica.
—10 Principis d'utilització i difusió
Els conjunts d'informació geogràfica són d'accés públic per a qualsevol persona física o jurídica, amb les limitacions pròpies de la legislació vigent i segons el nivell d'autorització d'accés indicat al Catàleg de conjunts d'informació geogràfica.
L'entitat responsable atendrà les directrius que emanin de la Comissió de Coordinació Cartogràfica de Catalunya en matèria de difusió de dades.
—11 Nivells d'autorització d'accés
Per a cada informació geogràfica establerta en el Catàleg s'han creat tres nivells d'autorització d'accés: A, B i C.
La informació geogràfica continguda en els conjunts d'informació geogràfica de nivell A és pública i té un dret d'accés total.
La informació geogràfica continguda en els conjunts d'informació geogràfica de nivell B és parcialment pública i amb un dret d'accés parcial.
La informació geogràfica continguda en els conjunts d'informació geogràfica de nivell C no és pública i no té cap dret d'accés associat.
No obstant això, la Comissió de Coordinació Cartogràfica de Catalunya pot determinar casos particulars en els quals l'accés públic, total o parcial, pot ser excepcionalment restringit, ajornat o rebutjat.
Els canvis en les modalitats d'accés als conjunts d'informació geogràfica es faran públics a través de la pàgina web de la Comissió de Coordinació Cartogràfica de Catalunya [URL].
Els conjunts d'informació geogràfica han de respectar allò que estableix la legislació de protecció de dades vigent en aquesta matèria.
L'entitat responsable de la implantació, actualització i gestió dels conjunts d'informació geogràfica pot subordinar-ne l'accés, la utilització i la transmissió a una autorització mitjançant un contracte o qualsevol altre tipus de control que l'entitat responsable estableixi.
Quan no s'especifiqui cap subordinació, s'entendrà que l'accés no està supeditat a cap autorització.
La Comissió de Coordinació Cartogràfica de Catalunya establirà els geoserveis de caràcter general sobre la base dels conjunts d'informació geogràfica:
c) De servei de transformació de sistema geodèsic de referència.
d) D'accés als conjunts d'informació geogràfica.
La Comissió de Coordinació Cartogràfica de Catalunya aprovarà les característiques qualitatives i tècniques aplicables a aquests geoserveis.
Es determinaran els geoserveis que englobin altres dominis específics.
La implementació i l'explotació d'aquests geoserveis seran competència de l'entitat responsable del conjunt d'informació geogràfica de què es tracti.
Aquesta entitat responsable podrà delegar la gestió del geoservei a una altra entitat o a la Comissió de Coordinació Cartogràfica de Catalunya.
—15 Intercanvi d'informació interadministrativa
Les entitats responsables facilitaran i simplificaran l'accés als conjunts d'informació geogràfica d'acord amb els criteris que estableixi a aquest efecte la Comissió de Coordinació Cartogràfica de Catalunya, d'acord amb el que estableix la Llei 37/2007, de 16 de novembre, sobre reutilització de la informació del sector públic.
L'intercanvi d'informació geogràfica serà gratuït.
Les entitats responsables podran refusar l'intercanvi d'informació geogràfica sobre la base dels motius següents:
a) Les dades corresponen a un nivell d'accés B o C i l'entitat sol·licitant no pot invocar cap motiu d'interès públic per accedir-hi.
b) L'intercanvi pot suposar un perill per a la seguretat interior.
Les entitats responsables dels conjunts d'informació geogràfica poden establir, mitjançant la signatura de convenis interadministratius, les col·laboracions necessàries per a la implementació, actualització i gestió de conjunts d'informació geogràfica transversals.
Aquests convenis delimitaran les responsabilitats i el finançament que pertoquin en cada cas i s'han d'adequar a allò que estableix la normativa sobre contractes del sector públic.
Cada entitat responsable finançarà la implantació, l'actualització i la gestió dels conjunts d'informació geogràfica propis mitjançant el seu pressupost ordinari.
La Comissió de Coordinació Cartogràfica de Catalunya podrà recomanar o establir polítiques de finançament transversal, actuant amb caràcter subsidiari de l'entitat responsable d'un conjunt d'informació geogràfica.
La Comissió de Coordinació Cartogràfica de Catalunya elaborarà anyalment una memòria econòmica de les despeses realitzades en matèria d'informació geogràfica en l'àmbit del Pla cartogràfic de Catalunya a partir de les informacions rebudes per part de les entitats responsables.
Es posarà a disposició de les entitats responsables un model per informar d'aquestes dades de manera normalitzada.
—19 Transformació de sistemes de referència
L'Institut Cartogràfic de Catalunya, en l'exercici de les seves competències, elaborarà la normativa tècnica necessària per tal de portar a terme els canvis dels sistemes geodèsics sobre els quals es fonamenten els conjunts d'informació geogràfica.
Els conjunts d'informació geogràfica d'aquest Pla estaran referenciats al Sistema de Posicionament Geodèsic Integrat de Catalunya, que està basat en un conjunt d'estacions geodèsiques permanents, xarxes instrumentals, procediments, dades, comunicacions, programari, maquinari i suport tècnic, i té per objecte la determinació d'un sistema de referència espacial homogeni a Catalunya.
Cada conjunt d'informació geogràfica tindrà un únic model de dades.
Els models de representació dels conjunts d'informació geogràfica estaran clarament definits, per tal d'optimitzar la interpretabilitat de la informació.
—21 Competència en matèria de modelització
L'entitat responsable de la implantació i actualització ho serà també de la definició del model de dades i dels models de representació de cada conjunt d'informació geogràfica.
En absència d'aquesta definició, la Comissió de Coordinació Cartogràfica de Catalunya actuarà subsidiàriament.
El llenguatge de descripció de cada model de dades estarà basat en una norma internacional reconeguda.
L'Institut Cartogràfic de Catalunya proposarà a la Comissió de Coordinació Cartogràfica de Catalunya el llenguatge de descripció general dels conjunts d'informació geogràfica.
—23 Característiques de l'actualització
L'entitat responsable de cada conjunt d'informació geogràfica es responsabilitzarà de complir o millorar els intervals d'actualització indicats en el Catàleg i d'executar l'actualització pertinent.
En absència d'aquestes actuacions, la Comissió de Coordinació Cartogràfica de Catalunya podrà actuar subsidiàriament, si escau, sense que aquesta actuació suposi una transferència automàtica de la responsabilitat.
—24 Obligació d'informar la Comissió de Coordinació Cartogràfica de Catalunya
Les entitats responsables d'un conjunt d'informació geogràfica remetran a la Comissió de Coordinació Cartogràfica de Catalunya, al llarg del primer trimestre de cada any, un informe de les actuacions realitzades sobre cada conjunt d'informació geogràfica durant l'any anterior, a fi de poder realitzar un seguiment de l'evolució del Pla cartogràfic de Catalunya en el seu conjunt.
Es posarà a disposició de les entitats responsables un model per informar d'aquestes dades de manera normalitzada a través de la pàgina web de la Comissió [URL].
L'entitat responsable de la implantació i actualització ho serà també de la implantació de l'arxiu històric de manera que tota situació pugui ser reconstruïda amb prou seguretat per a cada conjunt d'informació geogràfica.
El mètode d'establiment d'aquest arxiu històric estarà documentat de manera normalitzada.
L'entitat responsable de la implantació i actualització ho serà també de l'arxiu de cada conjunt d'informació geogràfica.
—27 Característiques de l'arxiu
L'arxiu preveurà, com a mínim, els elements següents:
c) Modalitat de transferència de les dades a l'arxiu.
d) Durada de la conservació a l'arxiu.
e) Mètode de seguretat de les dades i la seva periodicitat.
f) Refresc periòdic de suports físics i formats.
g) Drets d'utilització i d'explotació associats a les dades arxivades.
h) Criteris i modalitats de supressió de dades.
L'entitat responsable dels conjunts d'informació geogràfica garantirà l'accés a l'arxiu.
Els processos de manteniment i seguretat de l'arxiu garantiran la recuperació íntegra dels conjunts d'informació geogràfica arxivats.
Catàleg dels conjunts d'informació geogràfica amb els objectius, les prioritats i els nivells mínims de qualitat, actualització, disponibilitat i interoperabilitat de l'activitat cartogràfica i d'informació geogràfica relacionada a càrrec de les administracions de Catalunya
Administració responsable: AGE = Administració General de l'Estat; AGC = Administració de la Generalitat de Catalunya; ALC = Administració local de Catalunya.
Departaments: AAR = Departament d'Agricultura, Alimentació i Acció Rural; ASC = Departament d'Acció Social i Ciutadania; CMC = Departament de Cultura i Mitjans de Comunicació; EIF = Departament d'Economia i Finances; EDU = Departament d'Educació; GAP = Departament de Governació i Administracions Públiques; IRP = Departament d'Interior, Relacions Institucionals i Participació; IUE = Departament d'Innovació, Universitats i Empresa; JUS = Departament de Justícia; MAH = Departament de Medi Ambient i Habitatge; PRE = Departament de la Presidència; PTOP = Departament de Política Territorial i Obres Públiques; SLT = Departament de Salut; VCP = Departament de la Vicepresidència.
Entitats responsables: ACA = Agència Catalana de l'Aigua; ARC = Agència de Residus de Catalunya; ATLL = Aigües Ter Llobregat; CPF = Centre de la Propietat Forestal; CREAF = Centre de Recerca Ecològica i Aplicacions Forestals; CTTI = Centre de Telecomunicacions i Tecnologies de la Informació; CH Ebre i Xúquer = Confederacions Hidrogràfiques de l'Ebre i el Xúquer; Ens locals = ajuntaments, diputacions, mancomunitats de municipis, consells comarcals; GISA = Gestió d'Infraestructures, SAU; ICC = Institut Cartogràfic de Catalunya; ICAEN = Institut Català de l'Energia; IDESCAT = Institut d'Estadística de Catalunya; IGC = Institut Geològic de Catalunya; INE = Institut Nacional d'Estadística; REGSA = Regs de Catalunya, SAU; REGSEGA = Reg Sistema Segarra-Garrigues, SAU; SMC = Servei Meteorològic de Catalunya; UAB = Universitat Autònoma de Barcelona; UB = Universitat de Barcelona.
Accés a les dades: A = públic; B = parcialment públic; C = no públic.
Classificació inspire. grup 0 - 1.
Cartografia i bases topogràfiques que representen la morfologia del terreny, i també els objectes, naturals o artificials, amb una posició determinada sobre la superfície terrestre.
Serveixen com a base i referència per a l'ús generalitzat, com a representació gràfica del territori, i es poden obtenir per processos directes d'observació i mesurament de la superfície terrestre o per processos d'edició o generalització de la informació topogràfica.
Conjunt d'informació geogràfica: cartografia topogràfica urbana.
Descripció: mapa urbà de Catalunya (MUC).
Aixecaments topogràfics i cartografia topogràfica d'àmbits urbans i urbanitzables a escala 1:1 000 o més gran.
Conjunt d'informació geogràfica: cartografia topogràfica vial.
Descripció: aixecaments topogràfics i cartografia topogràfica per a projectes de vialitat a escala 1:1 000 o més gran.
Conjunt d'informació geogràfica: cartografia topogràfica de la zona costanera.
Entitat responsable: ICC - DG de Ports, Aeroports i Costes.
Descripció: cartografia topogràfica d'una franja terrestre que cobreix, com a mínim, l'àmbit del domini públic maritimoterrestre.
Conjunt d'informació geogràfica: base i mapa topogràfics 1:5 000.
Descripció: base topogràfica digital que cobreix tot el territori de Catalunya i de la qual es deriva el mapa topogràfic de Catalunya 1:5 000.
Conjunt d'informació geogràfica: mapa topogràfic 1:10 000.
Descripció: mapa topogràfic que cobreix tot el territori de Catalunya i que s'obté aplicant processos de generalització automàtica i manual de la base topogràfica 1:5 000 de Catalunya.
Conjunt d'informació geogràfica: base i mapa topogràfics 1:25 000.
Descripció: base topogràfica digital que cobreix tot el territori de Catalunya i de la qual es deriva el mapa topogràfic de Catalunya 1:25 000 d'unitats geogràfiques, espais naturals protegits i capitals comarcals.
Conjunt d'informació geogràfica: base i mapa topogràfics 1:50 000.
Descripció: mapa topogràfic comarcal que cobreix tot el territori de Catalunya i del qual es deriva la base topogràfica 1:50 000 de Catalunya.
Conjunt d'informació geogràfica: mapa topogràfic 1:100 000.
Descripció: mapa topogràfic de vegueries que cobreix tot el territori de Catalunya i que s'obté aplicant processos de generalització automàtica i manual del mapa topogràfic 1:50 000 de Catalunya.
Conjunt d'informació geogràfica: base i mapa topogràfics 1:250 000.
Descripció: base i mapa topogràfics que cobreixen tot el territori de Catalunya.
Classificació inspire. grup i - 1.
Sistemes de coordenades de referència:
Sistemes per referenciar de manera unívoca la informació espacial en l'espai com una sèrie de coordenades (x, y, z) i/o latitud i longitud i altura, basant-se en un punt de referència geodèsic horitzontal i vertical.
Conjunt d'informació geogràfica: Servei de Posicionament Geodèsic Integrat de Catalunya (SPGIC).
Periodicitat màxima aconsellable d'actualització (anys): contínua per al Sistema de posicionament actiu.
Descripció: el Servei de Posicionament Geodèsic Integrat de Catalunya (SPGIC) es compon d'un conjunt d'estacions geodèsiques permanents, xarxes instrumentals, procediments, dades, comunicacions, programari, maquinari i suport tècnic, i té per objecte facilitar la determinació de coordenades a Catalunya.
Inclou les xarxes locals que s'hagin establert seguint els procediments definits per la Comissió de Coordinació Cartogràfica de Catalunya i que hagin estat validades per l'ICC.
Classificació inspire. grup i - 2.
Sistema de quadrícules geogràfiques:
quadrícules harmonitzades multiresolució amb un punt d'origen comú i amb ubicació i grandària de quadrícula normalitzats.
Conjunt d'informació geogràfica: coordenades de cantonada de fulls.
Descripció: tall cartogràfic de fulls a escales més grans que 1:25 000, 1:10 000, 1:5 000, 1:2 000, 1:1 000, 1:500.
Conjunt d'informació geogràfica: quadrícules del Sistema d'Orientació Cartogràfica (SOC).
Entitat responsable: DG de Prevenció, Extinció d'Incendis i Salvaments.
Descripció: xarxa integrada per quadrícules quilomètriques codificades per a la localització ràpida d'elements i per al posicionament ràpid en el territori.
Definida i utilitzada per la DG de Prevenció, Extinció d'Incendis i Salvaments.
Conjunt d'informació geogràfica: quadrícula UTM de distribució d'espècies.
Descripció: quadrícules UTM de diferent grandària, que serveixen per localitzar les espècies (per exemple, quadrícula de 10 x 10 km en el cas dels invertebrats, o quadrícula d'1 x 1 km en el cas de les espècies de flora).
Classificació inspire. grup i - 3.
Noms de zones, regions, localitats, ciutats, perifèries, poblacions o assentaments, o qualsevol tret geogràfic o topogràfic d'interès públic o històric.
Conjunt d'informació geogràfica: base de dades del Nomenclàtor oficial de Catalunya.
Entitat responsable: Comissió de Toponímia de Catalunya.
Periodicitat màxima aconsellable d'actualització (anys): segons acords de la Comissió de Toponímia de Catalunya.
Descripció: recull de topònims oficialitzats i que, d'acord amb la Resolució 563/V del Parlament de Catalunya, de 7 de maig de 1998, ha de ser una obra de referència per a l'edició de cartografia, retolació, guies de viatge i altres productes informatius.
Conjunt d'informació geogràfica: base de dades de toponímia general.
Descripció: base toponímica que cobreix tot Catalunya.
Poblament: indrets d'habitació permanent, implantacions industrials, serveis de comunicacions i transports i serveis comunitaris.
Classificació inspire. grup i - 4.
Unitats administratives en què es divideixin les àrees en les quals els estats membres tenen i/o exerceixen drets jurisdiccionals, a efectes d'administració local, regional i nacional, separades per límits administratius.
Conjunt d'informació geogràfica: delimitació municipal i territorial.
Entitat responsable: Ens locals - DG d'Administració local.
Periodicitat màxima aconsellable d'actualització (anys): segons acords de la Comissió de Delimitació Territorial de Catalunya.
Descripció: límits de les demarcacions territorials en què s'estructura l'Administració de la Generalitat de Catalunya: municipis, comarques, províncies, entitats municipals descentralitzades, entitats metropolitanes i mancomunitats de municipis.
Inclou també les demarcacions territorials de competència municipal: districtes i barris.
Conjunt d'informació geogràfica: termenal del domini públic maritimoterrestre i zones de servitud.*
Periodicitat màxima aconsellable d'actualització (anys): segons publicació de canvis al BOE.
Descripció: fitació i determinació de la línia límit del domini públic maritimoterrestre i de la línia de la ribera de mar.
Inclou les seves zones de servitud: servitud de protecció, servitud de trànsit i servitud d'accés al mar.
Classificació inspire. grup i - 5.
Localització de les propietats, basada en identificadors d'adreces, per exemple, el nom de la via pública, el número de la finca o el codi postal.
Conjunt d'informació geogràfica: base de dades dels nomenclàtors municipals de carrers i vies.
Administració responsable: ALC - AGE.
Periodicitat màxima aconsellable d'actualització (anys): segons acords dels plenaris municipals.
Descripció: base de dades que conté la informació necessària per identificar una adreça (concepte que s'expressa en una localització i ruta d'accés a una casa, negoci o qualsevol altre tipus d'edifici o parcel·la).
Inclou: població, carrer, número de portal, codi postal*, vies, pk i indrets.
Cobreix els àmbits urbans i les edificacions aïllades.
Classificació inspire. grup i - 6.
Àrees determinades per registres cadastrals o equivalents.
Conjunt d'informació geogràfica: parcel·lari cadastral rústec i urbà.*
Administració responsable: AGE.
Periodicitat màxima aconsellable d'actualització (anys): -.
Descripció: registre de parcel·les amb identificador únic corresponent a una propietat.
Les parcel·les cadastrals cobreixen tot el territori sense discontinuïtats ni solapaments.
Cobertura de la totalitat de Catalunya.
Classificació inspire. grup i - 7.
Xarxes de carreteres, ferrocarril, transport aeri i vies navegables, amb les seves corresponents infraestructures.
S'inclourà també la xarxa transeuropea de transport, segons la definició de la Decisió núm. 1692/96/CE del Parlament Europeu i del Consell, de 23 de juliol de 1996, sobre les orientacions comunitàries per al desenvolupament de la xarxa transeuropea de transport i de les futures revisions d'aquesta decisió.
Conjunt d'informació geogràfica: xarxa de transport per carreteres.
Descripció: inventari de les infraestructures i serveis associats de la xarxa de transport per carretera de béns i passatgers.
Inclou la localització, el traçat i les característiques dels elements que integren la xarxa; els fluxos i rutes de transport de mercaderies i passatgers; les infraestructures nodals bàsiques; els pk; la nomenclatura i la classificació funcional; l'estat de la xarxa i la intensitat de trànsit.
Conjunt d'informació geogràfica: xarxa de transport ferroviari.
Descripció: inventari de les infraestructures i serveis associats de la xarxa de transport per ferrocarril de béns i passatgers.
Inclou la localització, el traçat i les característiques dels elements que integren la xarxa; els fluxos i rutes de transport de mercaderies i passatgers; les infraestructures nodals bàsiques; l'estat de la xarxa i la intensitat de trànsit.
Conjunt d'informació geogràfica: xarxa de transport marítim.
Descripció: inventari de les infraestructures portuàries: ports industrials, comercials i esportius.
Conjunt d'informació geogràfica: xarxa de transport aeri.
Descripció: inventari de les infraestructures aeroportuàries: aeroports, aeròdroms, heliports i camps d'aviació per a aeronaus d'estructura ultralleugera.
Conjunt d'informació geogràfica: xarxa de camins.
Entitat responsable: ICC - Ens locals - DG de Carreteres - DG del Medi Natural - DG de Prevenció, Extinció d'Incendis i Salvaments.
Descripció: inventari que recull el traçat, el tipus, la classificació funcional, l'identificador, les característiques i l'estat dels camins.
Els camins ramaders constitueixen un subconjut d'aquest inventari i s'actualitzen anualment.
Conjunt d'informació geogràfica: sistema viari integrat.
Entitat responsable: ICC - Ens locals - DG de Carreteres - DG del Medi Natural.
Descripció: sistema viari integrat que connecta el graf de carrers, el graf de carreteres i el graf de camins.
Inclou el sentit i els girs de circulació.
Conjunt d'informació geogràfica: xarxa de monitorització del trànsit.
Entitat responsable: Servei Català de Trànsit - Ens locals.
Descripció: dades d'informació i seguretat viàries: xarxa de radars, estat del trànsit i indicències viàries.
Classificació inspire. grup i - 8.
Elements hidrogràfics, incloses les zones marines i totes les altres masses d'aigua i elements relacionats amb aquestes, així com les conques i subconques hidrogràfiques.
Quan sigui procedent, segons el que defineix la Directiva 2000/60/CE del Parlament Europeu i del Consell, de 23 d'octubre de 2000, per la qual s'estableix un marc comunitari d'actuació en l'àmbit de la política d'aigües i en forma de xarxes.
Conjunt d'informació geogràfica: conques principals i xarxa hidrogràfica.
Descripció: característiques estàtiques de la xarxa hidrogràfica i divisió en conques i demarcacions hidrogràfiques.
Conjunt d'informació geogràfica: caracterització de les masses d'aigua.
Descripció: identificació de les masses d'aigua per a cada demarcació hidrogràfica, categorització (rius, llacs, aigües de transició, aigües costaneres i masses d'aigua superficials molt modificades i artificials) i subdivisió per tipus.
Classificació inspire. grup i - 9.
Zones designades o gestionades dins d'un marc legislatiu internacional, comunitari o propi dels estats membres, per a la consecució d'uns objectius de conservació específics.
Conjunt d'informació geogràfica: zones de protecció del patrimoni cultural.
Descripció: béns i espais del patrimoni cultural protegits per plans de protecció, basats en acords o decisions legals o administratives.
Inclou: municipis d'interès historicoartístic, espais de protecció arqueològica (terrestres o marítims), patrimoni arquitectònic, etc.
Conjunt d'informació geogràfica: espais naturals protegits (ENPE, PEIN, NATURA 2000 i plans de protecció especial).
Descripció: espais naturals amb característiques biològiques o paisatgístiques especials, protegits davant l'acció de l'home per diferents figures legals.
Conjunt d'informació geogràfica: zones de protecció i recuperació d'espècies de fauna, flora i ecosistemes aquàtics continentals.
Inclou: àmbits d'aplicació dels plans de recuperació i conservació d'espècies.
Conjunt d'informació geogràfica: zones de protecció i recuperació dels ecosistemes aquàtics marins.
Inclou: zones de protecció i millora de l'aqüicultura; fons mínims absoluts prohibits per a la pesca de ròssec; zones prohibides, cables submarins i altres zones de reserva de fanerògames marines; àrees de gestió cinegètica i de pesca continental.
Conjunt d'informació geogràfica: catàlegs de paisatge.
Entitat responsable: Observatori del Paisatge - Ens locals.
Descripció: els catàlegs de paisatge són documents de caràcter descriptiu i prospectiu que determinen la tipologia de paisatges de cadascun dels set àmbits territorials de Catalunya, que expliciten els seus valors i estat, i que estableixen uns objectius de qualitat paisatgística per a cadascuna de les unitats de paisatge prèviament determinades.
Conjunt d'informació geogràfica: zones de protecció especial de l'aire.
Descripció: zones de protecció especial.
Inclou el Pla d'actuació per a la millora de la qualitat de l'aire.
Conjunt d'informació geogràfica: zones de qualitat de l'aire.
Descripció: divisió del territori en zones en funció de les condicions de dispersió i les emissions.
Classificació inspire. grup ii - 1.
Models digitals d'elevacions per a les superfícies de terra, gel i mar.
S'inclourà l'altimetria, la batimetria i la línia de costa.
Conjunt d'informació geogràfica: base d'elevacions.
Descripció: model digital del terreny i model digital de superfície a diferent pas de malla (2 x 2 m i 15 x 15 m) i cobertura total de Catalunya.
Conjunt d'informació geogràfica: línia de costa.
Descripció: topografia de la línia de costa a diferents escales: 1:1 000, 1:5 000, 1:25 000, 1:50 000, 1:100 000 i 1:250 000.
Conjunt d'informació geogràfica: batimetria de la costa.
Descripció: model digital del fons marí a la plataforma continental.
Classificació inspire. grup ii - 2.
Coberta física i biològica de la superfície de la terra, incloses les superfícies artificials, les zones agràries, els boscos, les zones naturals o seminaturals, les àrees humides i les làmines d'aigua.
Conjunt d'informació geogràfica: mapa de cobertes del sòl.
Descripció: classificació de la coberta terrestre basada en la descripció física o biològica de la superfície de la terra.
Informació sobre l'àrea, el perímetre i el tipus de superfície.
Generalitzant aquest producte s'obté el Sistema d'Informació d'Ocupació del Sòl a Espanya (SIOSE) a Catalunya.
Classificació inspire. grup ii - 3.
Imatges georeferenciades de la superfície de la terra, obtingudes per satèl·lit o per sensors aerotransportats.
Conjunt d'informació geogràfica: ortofoto urbana.
Descripció: imatge d'àmbits urbans o urbanitzables, que ha estat obtinguda per un sensor aerotransportat o un satèl·lit i que ha estat corregida geomètricament amb un model digital del terreny.
Conjunt d'informació geogràfica: ortofoto territorial.
Descripció: imatge d'àmbit territorial, que ha estat obtinguda per un sensor aerotransportat o un satèl·lit i que ha estat corregida geomètricament amb un model digital del terreny.
Classificació inspire. grup ii - 4.
Característiques geològiques segons la composició i l'estructura.
S'inclourà la plataforma de roca ferma, els aqüífers i la geomorfologia.
Conjunt d'informació geogràfica: base-mapa geològic 1:25 000.
Descripció: mapa geològic que abasta tota la superfície de Catalunya i que proporciona informació sobre totes les formacions geològiques, tant les antigues com les recents, així com les d'origen antròpic.
Conjunt d'informació geogràfica: base-mapa geològic 1:50 000.
Descripció: base geològica que abasta tota la superfície de Catalunya i que proporciona informació sobre totes les formacions geològiques.
Conjunt d'informació geogràfica: base-mapa geològic 1:250 000.
Descripció: base i mapa geològics que proporcionen una visió global i sintètica de la constitució geològica de Catalunya.
Conjunt d'informació geogràfica: base-mapa hidrogeològic 1:25 000.
Descripció: mapa de contingut geotemàtic de cobertura territorial.
Proporciona informació sobre els aqüífers i els seus nivells freàtics.
Conjunt d'informació geogràfica: base-mapa hidrogeològic 1:250 000.
Descripció: base d'àrees hidrogeològiques de Catalunya.
Conjunt d'informació geogràfica: base-mapa geoantròpic 1:25 000.
Descripció: mapa geològic de processos actius i recents i de l'activitat antròpica.
Aporta informació sobre les formacions geològiques recents i actuals, i sobre les modificacions de la configuració i característiques geològiques naturals del terreny (reblerts, dipòsits de materials, excavacions, etc.) conseqüència de l'acció humana.
Conjunt d'informació geogràfica: base-mapa geològic de les zones urbanes 1:5 000.
Descripció: mapa de contingut geològic que cobreix les zones residencials i industrials.
Incorpora informació sobre l'estructura geològica del subsòl urbà, reblerts, sediments i substrats, que facilitarà la identificació d'àrees geològicament sensibles o de risc.
Classificació inspire. grup iii - 1.
Unitats per a la difusió o l'ús d'informació estadística.
Conjunt d'informació geogràfica: seccions censals.*
Descripció: subdivisió dels districtes municipals amb diverses finalitats: electorals, estadístiques, padronals i de gestió.
Es recomana que la secció censal tingui entre 1.500 i 2.500 habitants.
Els casos de població menor són els municipis de secció censal única.
Classificació inspire. grup iii - 2.
Localització geogràfica dels edificis.
Conjunt d'informació geogràfica: inventari de masies.
Descripció: base de dades que recull la localització i les característiques d'aquest subconjunt d'edificacions aïllades del cadastre, que per la seva particularitat mereixen un tractament diferenciat.
Classificació inspire. grup iii - 3.
Sòl i subsòl, caracteritzats segons la seva profunditat, textura, estructura i contingut de partícules i material orgànic, pedregositat, erosió i, quan sigui procedent, pendent mitjà i capacitat estimada d'emmagatzematge d'aigua.
Conjunt d'informació geogràfica: base-mapa de sòls.
Descripció: mapa de tipus edafològic que abasta tota la superfície de Catalunya i que proporciona informació sobre la constitució física i química dels sòls.
Classificació inspire. grup iii - 4.
Caracterització del territori, d'acord amb la seva dimensió funcional o la seva dedicació socioeconòmica actual o futura planificades (per exemple, residencial, industrial, comercial, agrari, forestal, recreatiu).
Conjunt d'informació geogràfica: forests públiques i privades.
Periodicitat màxima aconsellable d'actualització (anys): 1/2.
Plans de desenvolupament forestal: Pla general de política forestal de Catalunya (qualificació dels terrenys forestals i usos); plans de producció forestal, projectes d'ordenació, plans tècnics de gestió i millora forestal (PTGMF).
Catàleg de forests d'utilitat pública (arxiu cartogràfic i fotogràfic i llibre de registre).
Conjunt d'informació geogràfica: base de dades d'urbanitzacions.
Entitat responsable: Secretaria de Planificació Territorial - DG del Medi Natural - Ens locals.
Descripció: base temàtica que recull la localització, els límits i les característiques de les urbanitzacions.
Urbanitzacions de baixa densitat.
Urbanitzacions que estan situades a menys de 500 metres de terrenys forestals, sense continuïtat immediata amb la trama urbana (Llei 5/2003, de 22 d'abril, de mesures de prevenció d'incendis forestals en les urbanitzacions).
Conjunt d'informació geogràfica: plans territorials.
Descripció: els plans territorials són instruments del planejament destinats a obtenir una distribució més adequada dels usos sobre el territori: pla territorial general, plans territorials parcials, plans directors territorials i plans territorials sectorials (s'han d'elaborar pel departament competent amb la col·laboració del de PTOP).
Conjunt d'informació geogràfica: planejament urbanístic.
Entitat responsable: Comissió d'Urbanisme - Ens locals.
Descripció: plans directors urbanístics, normes de planejament urbanístic, plans d'ordenació urbanística municipal, programes d'actuació urbanística municipal, plans parcials urbanístics, plans parcials urbanístics de delimitació, plans de millora urbana i plans especials urbanístics.
Classificació inspire. grup iii - 5.
Distribució geogràfica de la dominància de patologies (al·lèrgies, càncer, malalties respiratòries, etc.), de la informació que indiqui l'efecte sobre la salut (marcadors biològics, davallada de la fertilitat, epidèmies) o el benestar humans (cansament, estrès, etc.), directament vinculada amb la qualitat del medi ambient (contaminació de l'aire, productes químics, enrariment de la capa d'ozó, soroll, etc.) o indirectament vinculada amb aquesta qualitat (aliments, organismes modificats genèticament, etc.).
Conjunt d'informació geogràfica: estadístiques mèdiques.
Estadístiques generals sobre salut (mortalitat, esperança de vida, morbidesa).
Estadístiques i distribució geogràfica i per grups de població de patologies.
Dades per avaluar la qualitat dels serveis sanitaris: distribució espacial i indicadors de qualitat dels serveis de salut.
Conjunt d'informació geogràfica: epidemiologia ambiental.
Descripció: anàlisi i distribució territorial de patologies lligades a les condicions ambientals: afectacions lligades a onades de calor, contaminació atmosfèrica, etc.
Classificació inspire. grup iii - 6.
Serveis d'utilitat pública i estatals:
Inclou instal·lacions d'utilitat pública de clavegueram, gestió de residus, subministrament d'energia i subministrament d'aigua, així com serveis estatals administratius i socials tals com administracions públiques, llocs de protecció civil, escoles i hospitals.
Conjunt d'informació geogràfica: xarxa de telecomunicacions.
Descripció: localització i característiques de la xarxa de telecomunicacions.
Cobertura del servei de TDT (televisió digital terrestre).
Centres emissors de TV (televisió analògica).
Inventari xarxa de fibra òptica.
Conjunt d'informació geogràfica: xarxa d'abastament d'aigua.
Descripció: localització i característiques de la xarxa d'abastament d'aigua.
Infraestructura de la xarxa d'abastament en alta.
Els sistemes d'abastament inclouen les cobertures de captacions subterrànies i superficials, bombaments, dipòsits, desinfeccions, estacions de tractament d'aigua potable i conduccions.
Instal·lacions d'utilitat pública de subministrament d'aigua de la xarxa d'ATLL.
Conjunt d'informació geogràfica: xarxa d'oleoductes i gasoductes.
Descripció: localització i característiques de la xarxa d'oleoductes i gasoductes.
Àrees extractives i d'emmagatzematge.
Conjunt d'informació geogràfica: xarxa de sanejament.
Descripció: localització i característiques de la xarxa de sanejament.
El sistema públic de sanejament en alta: conjunt de béns de domini públic constituït per l'estació depuradora d'aigües residuals, les estacions de bombament, els emissaris submarins i els col·lectors en alta associats.
El sistema públic de sanejament en baixa: conjunt de béns de domini públic constituït per la xarxa de clavegueram municipal i les altres instal·lacions que, de conformitat amb la normativa de règim local, són de competència del municipi.
Conjunt d'informació geogràfica: xarxa de línies elèctriques.
Entitat responsable: DG d'Energia i Mines - Ens locals.
Descripció: localització i característiques de la xarxa d'alta tensió.
Inclou les instal·lacions destinades a la producció, el transport i la distribució de l'energia.
Conjunt d'informació geogràfica: xarxa de recollida d'escombraries i residus.
Descripció: localització i característiques de la xarxa de recollida d'escombraries i residus.
Instal·lacions per al tractament i emmagatzematge de residus.
Àrees de descàrrega de residus.
Àrees de residus no controlats.
Àrees de recollides de residus minerals.
Conjunt d'informació geogràfica: base de dades d'organismes i equipaments.
Entitat responsable: DG d'Atenció Ciutadana - Ens locals.
Descripció: localització i característiques dels equipaments i serveis d'utilitat pública de l'administració.
Base de dades d'organismes de l'AGC, AGE i ALC.
Base de dades d'equipaments i associacions culturals.
Base de dades de centres esportius.
Base de dades d'equipaments de turisme i lleure.
Equipaments d'ús públic dels parcs naturals.
Equipaments d'educació ambiental.
Conjunt d'informació geogràfica: inventari del mobiliari urbà d'utilitat pública.
Administració responsable: ALC.
Descripció: base de dades que recull la situació i les característiques dels elements prefabricats o d'obra situats a l'espai públic i que tenen com a objectiu donar suport funcional a algun dels serveis d'utilitat pública (embornals, fonts públiques, bancs, papereres, fanals, etc.).
Conjunt d'informació geogràfica: base de dades d'equipaments comercials.
Descripció: base de dades que inclou un cens de tots els establiments comercials de Catalunya (sense restricció de superfície), mercats municipals i fires, amb l'objectiu de gestionar i regular el sector.
Inclou la delimitació de les trames urbanes consolidades.
Classificació inspire. grup iii - 7.
Instal·lacions d'observació del medi ambient:
Ubicació i funcionament d'instal·lacions d'observació del medi ambient, encarregades d'observar i mesurar emissions, l'estat del medi ambient i altres paràmetres de l'ecosistema (biodiversitat, condicions ecològiques de la vegetació, etc.) per part de les autoritats públiques o en nom d'aquestes.
Conjunt d'informació geogràfica: xarxa d'estacions i registre de dades meteorològiques.
Entitat responsable: Servei Meteorològic de Catalunya.
Dades de l'estació de radiosondatges 08190.
Dades del satèl·lit meteorològic Meteosat.
Dades de la Xarxa de Detectors de Descàrregues Elèctriques (XDDE).
Xarxa d'Estacions Meteorològiques Automàtiques (XEMA).
Dades de la Xarxa de Radars Meteorològics (XRAD).
Xarxa d'Instruments Oceanogràfics i Meteorològics (XIOM).
Xarxa d'Estacions Nivometeorològiques (XANIC).
Conjunt d'informació geogràfica: xarxa d'estacions i registres de control de la contaminació atmosfèrica (emissions i immissions).
Periodicitat màxima aconsellable d'actualització (anys): XVPCA: 1; XEAC: contínua segons modificacions.
Descripció: la xarxa d'estacions de control de la qualitat de l'aire de Catalunya, Xarxa de Vigilància i Previsió de la Contaminació Atmosfèrica (XVPCA), disposa d'una sèrie d'estacions que enregistren valors d'immisió, que permeten conèixer la qualitat de l'aire en determinades zones puntuals del territori.
La Xarxa d'Emissions Atmosfèriques de Catalunya (XEAC) monitoritza els contaminants emesos per focus concrets.
Conjunt d'informació geogràfica: xarxes de control del medi hidrològic.
Descripció: dades de qualitat i quantitat de l'aigua de les diferents xarxes de control de l'Agència Catalana de l'Aigua: embassaments, aforaments, pluviòmetres, piezòmetres, qualitat de les aigües superficials, qualitat de les aigües subterrànies i qualitat de les aigües litorals.
Classificació inspire. grup iii - 8.
Instal·lacions de producció i industrials:
Centres de producció industrial, incloses les instal·lacions que preveu la Directiva 96/61/CE del Consell, de 24 de setembre de 1996, sobre la prevenció i el control integrat de la contaminació, i instal·lacions d'extracció d'aigua, instal·lacions mineres i centres d'emmagatzematge.
Conjunt d'informació geogràfica: Registre miner.
Descripció: registre de drets d'explotació minera.
Cadastre que descriu i quantifica, en quadrícules mineres de 20" de costat i amb una superfície aproximada de 30 ha, les explotacions mineres relacionades amb la mineria tradicional (potassa, ferro, etc.) i amb els recursos energètics (carbó i urani).
També inclou les aigües minerals, estructures subterrànies i runams.
Conjunt d'informació geogràfica: infraestructures energètiques de Catalunya.
Descripció: localització, distribució i característiques de les infraestructures energètiques següents: centrals hidroelèctriques de >250 MW, centrals elèctriques de >50 MW, molins de vent i benzineres.
Conjunt d'informació geogràfica: Registre d'establiments industrials de Catalunya (REIC).
Entitat responsable: Secretaria d'Indústria i Empresa.
Descripció: el REIC és el Registre d'establiments industrials de Catalunya, creat pel Decret 324/1996, d'1 d'octubre, i recull les dades dels establiments en què es porta a terme una activitat industrial, les empreses de serveis i les entitats directament relacionades amb les indústries.
Conjunt d'informació geogràfica: base de dades de polígons industrials.
Entitat responsable: Secretaria d'Indústria i Empresa - ICC - DG de Qualitat Ambiental - Ens locals.
Descripció: base de dades que recull la localització i les característiques dels polígons d'activitat econòmica de Catalunya.
Classificació inspire. grup iii - 9.
Instal·lacions agrícoles i d'aqüicultura:
Equipaments i instal·lacions de producció agrària (inclosos sistemes de regadiu, hivernacles i estables).
Conjunt d'informació geogràfica: Registres d'activitats agràries i ramaderes.
Establiments d'alimentació animal (SIRAA).
Operadors del sector lleter (SIRLLET).
Registre de comercials i dispensadors de medicaments animals (SIRMA).
Registre de gestors de subproductes animals no destinats a consum humà (SANDACH).
Conjunt d'informació geogràfica: georeferenciació d'explotacions ramaderes i emergències de salut pública.
Descripció: anàlisi i distribució territorial d'epidèmies.
Conjunt d'informació geogràfica: Registre d'indústries agràries i alimentàries de Catalunya (RIAAC).
Descripció: Registre dels establiments industrials ubicats a Catalunya que duguin a terme alguna de les activitats agràries, alimentàries, forestals i de pesca.
Conjunt d'informació geogràfica: xarxa de canals de reg.
Descripció: localització i característiques de les infraestructures que integren la xarxa de regs destinada al subministrament d'aigua per a l'activitat agrícola.
Inclou la delimitació dels àmbits regats.
Conjunt d'informació geogràfica: Sistema d'informació geogràfica de parcel·les agrícoles de Catalunya (SIGPAC).
Descripció: registre públic de caràcter administratiu que conté informació de les parcel·les susceptibles de beneficiar-se de les ajudes comunitàries relacionades amb la superfície.
El SIGPAC es configura com una base de dades composta per ortoimatges aèries i per informació sobre cadascuna de les parcel·les, com ara la seva referència individualitzada i els atributs corresponents a la seva geometria i ús agrari.
Conjunt d'informació geogràfica: Sistema d'informació geogràfica de la DG de Pesca i Acció Marítima (SIGPESCA).
Descripció: informació disponible sobre la mar i el litoral català.
Inclou mapes digitals i bases de dades associades referents a:
Cartografia ambiental: mapa de fanerògames marines, cartografia de fons marins, esculls artificials.
Cartografia pesquera: localització de les infrastructures marines dedicades a la indústria de l'aqüicultura, zones de producció de mol·luscs i altres invertebrats marins, xarxa de punts de la DGPAM de seguiment de la qualitat de les aigües marines destinades a la producció de mol·luscs, equinoderms i tunicats.
Classificació inspire. grup iii - 10.
Distribució de la població - demografia:
Distribució geogràfica de la població referida a una quadrícula, regió, unitat administrativa o un altre tipus d'unitat analítica, incloent-hi les característiques de la població i els seus nivells d'activitat.
Conjunt d'informació geogràfica: distribució de la població per seccions censals, municipis o comarques.
Descripció: distribució de la població per edat, sexe, lloc de naixement i nacionalitat a partir de les dades anuals del padró continu de l'INE.
Conjunt d'informació geogràfica: distribució de la població per entitats de població.
Descripció: distribució de la població per entitats de població (qualsevol àrea habitable del terme municipal, habitada o excepcionalment deshabitada, clarament diferenciada dins del mateix terme municipal, i que és coneguda per una denominació específica que la identifica sense possibilitat de confusió).
Classificació inspire. grup iii - 11.
Zones subjectes a ordenació, a restriccions o reglamentacions i unitats de notificació:
Zones gestionades, reglamentades o utilitzades per a l'elaboració d'informes per a organismes internacionals, europeus, nacionals, regionals i locals.
S'inclouran abocadors, zones restringides al voltant de llocs d'extracció d'aigua potable, zones sensibles als nitrats, rutes marítimes o per grans vies navegables reglamentades, zones d'abocament, zones de restricció de soroll, zones de prospecció o extracció minera, demarcacions hidrogràfiques, les corresponents unitats de notificació i plans d'ordenació de zones costaneres.
Conjunt d'informació geogràfica: plans de gestió de les dejeccions ramaderes i fertilització nitrogenada.
Descripció: plans que recullen la informació necessària per assegurar una correcta gestió de les dejeccions ramaderes (purins, fems, gallinasses, etc.) i, en general, dels fertilitzants nitrogenats (dejeccions ramaderes, compost, fertilitzants amb nitrogen mineral, etc.) per tal d'evitar la contaminació de les aigües per nitrats procedents de fonts agràries.
Inclou dades sobre el volum, el tractament i la destinació de les dejeccions.
Conjunt d'informació geogràfica: zones vulnerables en relació amb la contaminació de nitrats procedents de fonts agràries.
Descripció: superfícies territorials on l'escolament i la infiltració que es produeix provoca o pot provocar la contaminació per nitrats d'origen agrari de les aigües continentals i litorals.
Conjunt d'informació geogràfica: mapes de capacitat i vulnerabilitat del territori.
Descripció: els mapes de vulnerabilitat i capacitat del territori (MVCT) són una eina que permet avaluar la incidència dels contaminants emesos a l'atmosfera en una zona determinada.
Conjunt d'informació geogràfica: mapes de capacitat acústica (MCA).
Mapes estratègics de soroll (MES).
Periodicitat màxima aconsellable d'actualització (anys): MCA: 10; MES: 5.
Descripció: d'acord amb la Llei 16/2002, de protecció contra la contaminació acústica, els ajuntaments han d'elaborar un mapa de capacitat acústica que estableixi els nivells d'immissió a les zones urbanes, els nuclis de població i, si s'escau, a les zones del medi natural, mitjançant l'establiment de les zones de sensibilitat acústica que determinen els objectius de qualitat.
Conjunt d'informació geogràfica: mapa de la protecció envers la contaminació lluminosa.
Descripció: elaborat seguint els criteris que estableixen la Llei 6/2001, de 31 de maig, d'ordenació ambiental de l'enllumenament per a protecció del medi nocturn, i el Decret 82/2005, de 3 de maig, pel qual s'aprova el Reglament de desplegament de la Llei.
El mapa preveu quatre zones de protecció atenent, d'una banda, la necessitat de mantenir una correcta il·luminació en aquelles àrees en què es desenvolupa l'activitat humana i, de l'altra, la protecció, tant com sigui possible, dels espais naturals i la visió del cel a la nit.
Conjunt d'informació geogràfica: perímetres dels dipòsits controlats de residus.
Descripció: límit del recinte que ocupa el dipòsit controlat de residus municipals, industrials o de runes.
Conjunt d'informació geogràfica: denominacions d'origen.
Descripció: informació relacionada amb els diversos distintius d'origen i qualitat agroalimentària: denominacions d'origen de vins, denominacions geogràfiques (DG), denominacions d'origen protegides (DOP) i indicacions geogràfiques protegides (IGP).
Conjunt d'informació geogràfica: aqüífers protegits.
Descripció: Decret 328/1988, d'11 d'octubre, pel qual s'estableixen normes de protecció i addicionals en matèria de procediment en relació amb diversos aqüífers de Catalunya.
Conjunt d'informació geogràfica: plans de restauració ambiental.
Descripció: plans de restauració i protecció del medi afectat per activitats extractives.
Inclou també: activitats extractives, actives, abandonades, d'àrids en domini públic hidràulic i denúncies.
Conjunt d'informació geogràfica: inventari de sòls contaminats.
Descripció: inventari del sòl, subsòl o les restes d'edificació que, a causa d'activitats humanes, contenen contaminants en concentracions superiors a les que els són pròpies i comporten un risc real o potencial per a la salut pública o per als sistemes naturals.
L'inventari és l'instrument necessari per a l'establiment de prioritats d'actuació segons el risc associat a cada cas.
Conjunt d'informació geogràfica: partits judicials.
Descripció: cadascuna de les divisions territorials que estableix l'Administració de justícia, habitualment integrades per un o més d'un municipi d'una mateixa província, on té la seu el cap de partit o capital amb un o més d'un jutjat de primera instància i instrucció, amb jurisdicció sobre tota la divisió territorial esmentada.
Conjunt d'informació geogràfica: àrees bàsiques de salut.
Descripció: és la unitat territorial elemental a través de la qual s'organitzen els serveis d'atenció primària de salut.
Formades per barris o districtes a les àrees urbanes, o per un o més municipis en l'àmbit rural.
La seva delimitació es determina en funció de factors geogràfics, socioeconòmics, demogràfics, laborals, epidemiològics, culturals, climàtics, de vies de comunicació homogènies, així com d'instal·lacions sanitàries existents, tot tenint en compte l'ordenació territorial de Catalunya i en funció de l'accessibilitat de la població als serveis i de l'eficiència en l'organització dels recursos sanitaris.
Conjunt d'informació geogràfica: àmbits d'escolarització.
Descripció: àrea d'adscripció a un centre educatiu d'un domicili determinat.
Àrea de proximitat al centre, àrea territorial de proximitat (Consorci BCN).
Conjunt d'informació geogràfica: àrees de gestió cinegètica i pesca.
Descripció: límits de les diferents figures territorials que es deriven de la Llei 1/1970, de 4 d'abril, de caça, i que es classifiquen com de règim especial (v.6).
Conjunt d'informació geogràfica: àrees bàsiques policials.
Descripció: unitats territorials de serveis policials bàsics, formades per una o més comissaries.
Classificació inspire. grup iii - 12.
Zones vulnerables caracteritzades per l'existència de riscos de caràcter natural (qualsevol fenomen atmosfèric, hidrològic, sísmic, volcànic o incendi natural que, atesa la seva localització, gravetat o freqüència, pugui afectar negativament la població), per exemple, inundacions, esllavissades de terres i col·lapses, allaus, incendis forestals, terratrèmols o erupcions volcàniques.
Conjunt d'informació geogràfica: riscos naturals i socials del mapa de protecció civil de Catalunya.
Entitat responsable: DG de Protecció Civil.
Descripció: dades de riscos associades als plans d'emergència especials:
Incendis forestals (INFOCAT), inundacions (INUNCAT), sismicitat (SISMICAT), nevades (NEUCAT), riscos geològics.
Indústries (PLASEQTA, PLASEQTOR), transport de mercaderies perilloses (TRANSCAT), contaminació d'aigües marines (CAMCAT).
Conjunt d'informació geogràfica: vulnerabilitat davant riscos naturals i socials del mapa de protecció civil de Catalunya.
Administració responsable: AGC - Ens locals.
Entitat responsable: DG de Protecció Civil - Ens locals.
Descripció: dades de vulnerabilitat associades als plans d'emergència especials:
Elements i zones vulnerables que poden patir danys per a cada tipus de risc.
Municipis amb pla d'emergència per vulnerabilitat.
Conjunt d'informació geogràfica: mapa per a la prevenció de riscos geològics.
Descripció: identificació, delimitació i quantificació de zones específiques de risc, especialment pel que fa a subsidències o col·lapses i estabilitat de vessants, amb l'objectiu de donar suport a la planificació territorial i establir les mesures preventives o correctores més oportunes per evitar i/o minimitzar el risc.
Conjunt d'informació geogràfica: mapa per a la prevenció del risc d'allaus.
Descripció: delimitació i quantificació de zones específiques de risc d'allaus de neu.
Inclou l'elaboració de cartografies de zones d'allaus, la presa de dades nivometeorològiques d'alta muntanya i la predicció del perill d'allaus.
Conjunt d'informació geogràfica: mapa per a la prevenció del risc sísmic.
Descripció: delimitació i quantificació de zones específiques de risc de terratrèmol.
La xarxa sísmica de Catalunya dóna informació ràpida a Protecció Civil i als mitjans de comunicació quan es produeix un terratrèmol, permet fer el control i el seguiment de l'activitat sísmica a Catalunya i proporciona dades sísmiques de qualitat per a la comunitat científica.
Associat al Pla d'emergència especial SISMICAT.
Conjunt d'informació geogràfica: mapa per a la prevenció del risc d'inundació.*
Descripció: mapa bàsic de perill de risc d'inundació.
Associat al Pla d'emergència especial INUNCAT.
* Conjunt d'informació que apareix a títol informatiu i que, parcialment, és competència de l'Estat.
Conjunt d'informació geogràfica: mapa per a la prevenció del risc d'incendis forestals.
Descripció: inclou: delimitacions de zones incendiades, punts d'ignició, perímetres de protecció prioritaris, àrees recreatives, punts d'aigua, municipis d'alt risc d'incendis, associacions de defensa forestal, mapes diaris de risc d'incendi, franges de protecció d'urbanitzacions, mapes de combustibilitat i inflamabilitat, mapa de perill bàsic d'incendis forestals i senyals de tancament de massissos.
Associat al Pla d'emergència especial INFOCAT.
Classificació inspire. grup iii - 13.
Condicions físiques de l'atmosfera.
S'inclouran dades espacials basades en mesures, models o en una combinació d'ambdós, així com els llocs de mesura.
Conjunt d'informació geogràfica: Atles Climàtic de Catalunya (ACC) i Atles Climàtic Digital de Catalunya (ACDC).
Descripció: representacions cartogràfiques de variables meteorològiques obtingudes a partir de dades d'estacions i interpol·lació manual (ACC) i a partir de dades d'estacions, regressions estadístiques i interpol·lacions automàtiques (ACDC).
Classificació inspire. grup iii - 14.
Aspectes geogràfics de caràcter meteorològic:
Condicions meteorològiques i les seves mesures: precipitacions, temperatures, evapotranspiració, velocitat i direcció del vent.
Conjunt d'informació geogràfica: dades de models numèrics de pronòstic del temps i de l'estat de la mar.
Descripció: formulació matemàtica d'alguns processos físics que permet determinar la variació amb el temps de determinades variables meteorològiques i predir-ne així el comportament.
Classificació inspire. grup iii - 17.
Zones dotades de condicions ecològiques relativament homogènies amb unes característiques comunes.
Conjunt d'informació geogràfica: mapes de vegetació.
Descripció: determinació de l'estructura i composició de la vegetació.
Classificació inspire. grup iii - 18.
Zones geogràfiques caracteritzades per unes condicions ecològiques específiques, processos, estructures i funcions de recolzament vital que siguin suport físic dels organismes que hi viuen.
S'inclouran zones terrestres i aquàtiques diferenciades per les seves característiques geogràfiques, abiòtiques i biòtiques, tant si són enterament naturals com seminaturals.
Conjunt d'informació geogràfica: mapes de qualitat de l'hàbitat d'espècies de fauna amenaçada.
Descripció: càlcul de zones potencials de presència de determinades espècies.
Conjunt d'informació geogràfica: hàbitats i vegetació (cartografia dels hàbitats a Catalunya, cartografia dels hàbitats d'interès comunitari i cartografia de vegetació).
Descripció: cartografia dels hàbitats en el territori català basada en la interpretació i adaptació de la classificació d'hàbitats de la Unió Europea que proposa el document "CORINE biotopes manual", editat per la Comissió Europea.
Conjunt d'informació geogràfica: inventari d'espais d'interès geològic i inventari de zones humides.
Descripció: delimitacions de l'inventari d'espais d'interès geològic i delimitacions de l'inventari de zones humides.
Classificació inspire. grup iii - 19.
Distribució geogràfica de les especies animals i vegetals referides a una quadrícula, regió, unitat administrativa o un altre tipus d'unitat analítica.
Conjunt d'informació geogràfica: cobertures de distribució de les espècies de fauna i flora.
Entitat responsable: DG del Medi Natural - DG de Pesca i Acció Marítima.
Descripció: delimitació de la distribució real d'espècies de fauna i flora.
Inclou la fauna i flora amenaçades.
Conjunt d'informació geogràfica: banc de dades de biodiversitat.
Descripció: base de dades de la informació sobre la biodiversitat de Catalunya en malles d'1 x 1 o de 10 x 10 km, mitjançant l'emmagatzematge informatitzat de totes les citacions d'espècies en el territori català, a més d'altres dades taxonòmiques, biològiques, ecològiques, bibliogràfiques, etc.
Classificació inspire. grup iii - 20.
Recursos energètics: hidrocarburs, energia hidroelèctrica, bioenergia, energia solar i eòlica, etc., incloent-hi, quan sigui procedent, la informació de profunditat i altura del volum dels recursos.
Conjunt d'informació geogràfica: recursos energètics.
Descripció: localització, extensió i distribució dels recursos energètics, tant pel que fa a les energies renovables (hidroelèctrica, bioenergia, eòlica, termal, solar, etc.) com a les no renovables (petroli, gas natural, carbó i urani).
Classificació inspire. grup iii - 21.
Recursos minerals: minerals metal·lífers, minerals industrials, etc., incloent-hi, quan sigui procedent, la informació de la profunditat i altura del volum dels recursos.
Conjunt d'informació geogràfica: inventari dels recursos miners.
Descripció: naturalesa, gènesi, localització, extensió i distribució de concentracions naturals de minerals d'interès econòmic potencial o provat.